Det kongelige moderniseringsdepartement
Postboks 8004 Dep

0030 OSLO

Deres ref. 	Vår ref.	Saksb.	Arkivkode	Dato
200501600	05/01310	Tore Rasen	601//&00	29.06.2005
	05/015963			:

HØRINGSBREV – ENDRINGER I REGELVERKET FOR OFFENTLIGE ANSKAFFELSER 

Stange kommune viser til departementets høringsbrev av 6. april 2005 vedrørende endringer i regelverket for offentlige anskaffelser.

Vi har valgt i hovedsak å konsentrere våre kommentarer til de sentrale forslag i høringsnotatet.

1	Heving av den nasjonale terskelverdi til 500 000 kroner

Stange kommune støtter i utgangspunktet en heving av den nasjonale terskelverdi, men vil foreslå vurdert en heving av den nasjonale terskelverdi lik EØS-terskelverdi. Dette kombinert med innføring av en differensiert prosedyre som ivaretar de grunnleggende kravene.

Ovennevnte forslag vil også bidra til å redusere antall ”terskler”: 50 000 (protokollplikt), 500 000 (nasjonal terskelverdi), 1 800 000 (EØS/WTO terskelverdi).

En heving av grensen for kunngjøringsplikten til å gjelde anskaffelser fra 500 000 kroner representerer nødvendigvis heller ingen forenkling.

For å sikre at leverandørmarkedet blir informert om pågående anskaffelser under terskelverdiene, bør det etableres et forenklet kunngjøringsskjema. Dette bør ligge inne på DOFFIN-databasen, slik at potensielle leverandører kun har en ”base” å forholde seg til. Det bør vurderes om det her skal settes en nedre grense for kunngjøringsmuligheten, for eksempel til samme grensen som for protokollplikten.

Konsekvensen av å ikke ha en slik ”møteplass”, som DOFFIN-databasen representerer, er at mange potensielle leverandører aldri for kunnskaper om de aktuelle leveranser. Dette kan medføre stadige henvendelser til offentlige oppdragsgivere om planlagte anskaffelser. Å besvare disse vil være tidkrevende.

2	Tilrettelegging av moderne innkjøpsprosesser

Stange kommune har ingen ting i mot at det tas i bruk moderne innkjøpsprosesser, men har stor respekt for kompleksiteten for noen av de foreslåtte prosesser. Som eksempel kan nevnes e-auksjoner og dynamiske innkjøpsordninger. Dette vil kreve gode kunnskaper og store tekniske resurser fra aktørene sin side.

3	Generelt om forenkling av regelverket

Stange kommune støtter intensjonen om å forenkle regelverket. Om dette blir tilfelle i ett og alt må vi overlate til kommende praksis å vise. I hvert fall virker mange av forslagene meget fornuftige.

4	Innføring av overtredelsesgebyr mot ulovlige direkte anskaffelser

Stange kommune støtter fullt ut formålsparagrafen, slik den er formulert i forskriftens del I, og vil følge opp dette med stadig å skolere våre medarbeidere i ”innkjøpsfaget”. I tillegg vil vi følge opp at regelverket blir overholdt.

Innføring av overtredelsesgebyr mot ulovlige direkte anskaffelser synes vi er feil vei å gå, ikke minst av pedagogiske grunner. Det kan fort bli oppfattet som om andre typer brudd ikke er like farlige.

Å tillegge KOFA rollen som ”bøtelegger” synes vi prinsippeilt er feil. Det kan også rokke ved tilliten til KOFA som et nøytralt tvisteløserorgan.  

5	Protokollplikt for alle anskaffelser over 50 000 kroner

Stange kommune har ingen prinsipielle innvendinger mot at det innføres protokollplikt, men foreslår at grensen heves til 100 000 kroner. Dette under den klare forutsetning at protokollen forblir så enkel som angitt i forslaget som minimumskriterier.       	

6	Universell utforming

Stange kommune støtter forslaget om universell utforming - økt tilgjengelighet for personer med nedsatt funksjonsevne - og ber om at den generelle veilederen utarbeides så raskt at den foreligger samtidig med at de nye forskriftene tas i bruk.

Med hilsen

Sign.
Jan Chr. Eriksen
Økonomisjef
											Sign.
Tore Rasen
Innkjøpskonsulent